Janteloppet

Janteloppet er et skirenn i regi av den tidligere langrennsløperen Petter Northug, de første årene i samarbeid med den østerrikske næringsmiddelprodusenten Red Bull GmbH. Det ble første gang arrangert 24. mars 2018 i Granåsen i Trondheim, hvor 25 deltakere – 10 kvinner og 10 menn, i tillegg til 5 wildcards – fikk delta på bakgrunn av hvor mange mil de hadde tilbakelagt via løping, rulleski eller langrenn siden oktober 2017.

2019-utgaven av rennet ble avholdt på Hafjell fra fredag 12. til lørdag 13. april 2019. Programmet bestod av 100 meter sprint (fredag) og 30 km (lørdag). I motsetning til 2018-utgaven, kunne hvem som helst delta. Av eliteløpere deltok blant andre Aleksandr Bolsjunov, Sergej Ustjugov, Calle Halfvarsson og Frida Karlsson.

I 2022 var rennet 20 km og inneholdt flere oppbygde kuler, «pumptracks», og en 200 m lang sprintkonkurranse underveis i løpet. Rennet ble vunnet av Simen Hegstad Krüger og Therese Johaug og ble overført direkte på NRK1.

Den 13. april 2024 skal Janteloppet over 100 km være avslutningsrenn i Ski Classics 2023/24.

Referanser

Eksterne lenker 
 

Skirenn i Norge
Red Bull
Ski Classics
Sport i Norge i 2018
Sport i Norge i 2019
Sport i Norge i 2022
Repeterende arrangementer etablert i 2018